**Vállalkozási Szerződés**

amely létrejött egyrészről **Cegléd Város Önkormányzata** (székhely: 2700 Cegléd, Kossuth tér 1., törzskönyvi nyilvántartásszáma: 731234, adószáma: 15731230-2-13, bankszámlaszáma: 11742025-15394772-00000000, képviseli: Dr. Csáky András polgármester, ellenjegyző: Dr. Diósgyőri Gitta címzetes főjegyző, pénzügyi ellenjegyző: Sipos Nikoletta pénzügyi irodavezető), mint Megrendelő (a továbbiakban: Megrendelő),

másrészről **Quantic Hungary Kft** (székhely: 6000 Kecskemét, Klapka utca 9-11., adószáma: 24338457-2-03, cg.: 03-09-135475, számlavezető bank neve és bankszámlaszám: UniCredit Bank Hungary Zrt., 10918001-00000085-86210000, képviseli: Savanyó Emőke ügyvezető), mint Vállalkozó (a továbbiakban: Vállalkozó)

továbbiakban együtt: Felek között alulírott napon az alábbi feltételekkel:

**1. A szerződés előzménye**

Megrendelő Képviselő-testülete 260/2024. (IX. 19.) Ök. határozatában döntött arról, hogy a 100 %-os tulajdonában lévő gazdasági társaságai struktúrájának szakértői áttekintése érdekében elfogadja Vállalkozó 2024. szeptember 18-án benyújtott árajánlatát, és szerződést köt a határozat elválaszthatatlan 2. melléklete szerinti árajánlatkérésben, valamint a határozat 3. pontjában rögzített feladatok elvégzésére.

**2. Szerződés tárgya:**

**Önkormányzati cégstruktúra szakértői áttekintése és szakmai anyag készítése:**

Önkormányzati gazdasági társaságainak hatékonyságának növelése érdekében, feladattérkép készítése, kapcsolódó finanszírozás bemutatása, javaslat készítése költséghatékonyabb működésre, kontrolling rendszer kialakítására, folyamatainak leírására, fejlesztés érdekében (esetlegesen) szükséges struktúra váltásra.

**3.** **Elvégzendő feladat részletes leírása, teljesítési határidők:**

3.1**. Helyzetfeltárás:**

- Cégstruktúra áttekintése

Feladattérkép elkészítése,

Meglévő finanszírozás és feladatrendszer bemutatása (az utolsó lezárt év és a még le nem zárt év rendelkezésre álló negyedéves adatainak bázisán)

- Hatékonysági elemzés

Feladatellátási párhuzamosságok és szinergiák vizsgálata

A finanszírozás és a kapcsolódó feladatváltozás bemutatása, arányossági vizsgálata

A szerződésállomány, kötelezettségvállalások illeszkedése a finanszírozáshoz és a feladatellátás módjához, elszámolások szabályossága (adójogi, számviteli szempontok vizsgálata)

Összegző problématérkép

Feladatok átcsoportosításának indokoltsági vizsgálata (gazdasági környezet és jogszabályok változásai, hatékonysági szempontok alapján)

**Érintett cégek:**

* **Ceglédi Sportcsarnok Kft**., (Székhely: 2700 Cegléd, Rákóczi út 33. cg: 13-09-116546)
* **VÁRVAG Nonprofit Kft.,** (Székhely 2700 Cegléd, Gubody utca 28. cg: 13-09-128232)
* **Ceglédi Városfejlesztési Kft.,** (Székhely: 2700 Cegléd, Eötvös tér 6. cg: 13-09-139157)
* **Ceglédi TV Közhasznú Nonprofit Kft.,** (Székhely: 2700 Cegléd, Teleki utca 12. cg: 13-09-129862)
* **Kossuth Művelődési Központ Nonprofit Kft.,** (Székhely: 2700 Cegléd, Kossuth tér 5/A cg: 13-09-184838)
* **Ceglédi Termálfürdő Kft.** (Székhely: 2700 Cegléd, Fürdő út 27-29. cg: 13-09-092498)

**Teljesítési határidő: 2025. január 15.**

3.2. Javaslattétel a foglalkoztatásra irányuló jogviszony meghatározására, a kapcsolódó szerződéstervezet szakmai tartalmára a **Ceglédi Sportcsarnok Kft**, a **Ceglédi Városfejlesztési Kft** és **Ceglédi TV Közhasznú Nonprofit Kft.** ügyvezetője vonatkozásában.

**Teljesítési határidő: 2024. december 5.**

3.3. A 2025. évi költségvetés megalapozása érdekében: **VÁRVAG Nonprofit Kft**-re és **a Ceglédi Sportcsarnok Kft.**-re vonatkozó szakmai anyag elkészítése a cégstruktúra áttekintésével. Javaslattétel a városapplikáció cégstruktúrában való elhelyezésére, egy javasolt együttműködési modell felvázolása az applikáció működtetése érdekében.

**Teljesítési határidő: 2025. január 15.**

3.4. A 2026. évi költségvetés megalapozása érdekében **Ceglédi Városfejlesztési Kft., Ceglédi TV Közhasznú Nonprofit Kft., Kossuth Művelődési Központ Nonprofit Kft., Ceglédi Termálfürdő Kft.-re** vonatkozó – a 3.2. pontban meghatározott részfeladatokat (jogviszony, szerződés) is ideértve – vonatkozó szakmai anyag elkészítése.

**Teljesítési határidő: 2025. május 5.**

3.5**.** Javaslat kontrolling rendszer kialakítására és működtetésére vonatkozóan részletesen kidolgozott riport rendszerrel, alkalmazott jelentések tartalmának meghatározásával, feladatkörök megadásával.

**Teljesítési határidő: 2025. május 31.**

3.6.Vállalkozó a 3. pontban foglalt részfeladatokhoz kapcsolódó teljesítési határidőket akkor vállalja, ha a vizsgálat elvégzéséhez szükséges valamennyi releváns információ a kért határidőben a rendelkezésére áll. Vállalkozó neki felróható késedelmes teljesítés esetén a nettó vállalkozási díj 0,5%-ának megfelelő késedelmi kötbér fizetését vállalja munkanaponként, a késedelmi kötbér felső határa a nettó Vállalkozási díj 20%-a.

**4. A feladat ellátásával kapcsolatos további elvárások:**

4.1. A szakmai anyagnak ki kell térnie legalább a következőkre:

1. **Helyzetfeltárás**
2. **Cégstruktúra áttekintése**

aa) Feladattérkép elkészítése,

ab) Meglévő finanszírozás és feladatrendszer bemutatása (az utolsó lezárt év és a még le nem zárt év rendelkezésre álló negyedéves adatainak bázisán)

1. **Hatékonysági elemzés**

ba) Feladatellátási párhuzamosságok és szinergiák vizsgálata

bb) A finanszírozás és a kapcsolódó feladatváltozás bemutatása, arányossági vizsgálata

bc) A szerződésállomány, kötelezettségvállalások illeszkedése a finanszírozáshoz és a feladatellátás módjához, elszámolások szabályossága (adójogi, számviteli szempontok vizsgálata)

bd) Összegző problématérkép

be) Feladatok átcsoportosításának indokoltsági vizsgálata (gazdasági környezet és jogszabályok változásai, hatékonysági szempontok alapján)

1. **Intézkedési terv**
2. **A javasolt működési modell**

ca) Javasolt struktúra bemutatása

cb) Javasolt feladatellátási térkép és működés

cc) Vezetők foglalkoztatása és teljesítményösztönző rendszere

cd) A működési modell kialakításának lépései

1. **Kontrolling rendszer:**

da) Fogalom bemutatása,

db) Kontrolling rendszer létrehívásának költségei, várható előnyök,

dc) Kontrolling rendszer szerepe a költségvetés megalapozásában,

dd) A rendszer szerepe a működés felügyeletében, annak képviselőtestületi munkához való igazodása.

4.2.A feladatot az időközben megalakuló Képviselő-testület tagjainak bevonásával kell elvégezni. Vállalkozó feladatait saját, illetve szükség esetén Megrendelő vagy az érintett gazdasági társaságok székhelyén látja el.

**5. Vállalkozási díj, fizetési feltételek:**

5.1. Felek a díjazásról az alábbiak szerint állapodnak meg:

**Vállalkozási díj: 11.700.000 Ft + Áfa, azaz tizenegymillió-hétszázezer forint plusz általános forgalmi adó.**

5.2. Vállalkozó előlegre nem jogosult.

Vállalkozó a 3. pontban szereplő feladatokhoz kötődő részteljesítéseket illetően, teljesítési igazolás kiállítását követően részszámla kibocsátására jogosult a következő ütemezésben:

- 3.1. pontban szereplő részfeladat elvégzését követően: vállalkozási díj 25 %-a

- 3.2. pontban szereplő részfeladat elvégzését követően: vállalkozási díj 5%-a

- 3.3. pontban szereplő részfeladat elvégzését követően: vállalkozási díj 20 %-a

- 3.4. pontban szereplő részfeladat elvégzését követően:: vállalkozási díj 20 %-a

- 3.5. pontban szereplő részfeladat elvégzését követően: vállalkozási díj 30 % -a

5.3. Teljesítést igazolja Dr. Csáky András polgármester. A teljesítésigazolás alapja, hogy az elkészült szakmai anyagot, Cegléd Város Önkormányzatának képviselő-testülete jóváhagyja. Az egyes részfeladatokhoz tartozó szakmai anyagot 1 példányban papíralapon és elektronikusan át kell adni megrendelő részére.

5.4. Megrendelő a Vállalkozási díjat a Vállalkozó részszámlájának kiállítását követő 30 napon belül köteles kiegyenlíteni a Vállalkozónak, a benyújtott számlán szereplő bankszámlaszámra. A kiállított számlában feltüntetésre kerülő teljesítés időpontja tekintetében az általános forgalmi adóról szóló 2007. évi CXXVII. törvény 57. § (1) bekezdésében foglaltak irányadók, amely szerint a végső teljesítés időpontja a teljesítést igazoló okmány dátumával egyezik meg. Késedelmes fizetés esetén a Vállalkozót a mindenkori hatályban lévő jogszabályoknak megfelelő késedelmi kamat illeti meg.

5.5. Megrendelő kijelenti, hogy a vállalkozási díj fedezete a költségvetésében rendelkezésre áll: Cegléd Város Önkormányzata 2024. évi költségvetésének dologi kiadásai.

5.6. Tartalékkeret: Megrendelő az ajánlati ár 20%-ának megfelelő mértékben tartalékkeretet képez a városvezetés, vagy képviselőcsoportok által a szakmai anyag készítése közben felvetett egyéb problémák kifejtésére. 260/2024. (IX. 19.) Ök. határozat 3. pontja alapján, a tartalékkeret terhére Vállalkozónak legalább az alábbi feladatokat kell beépítenie az elkészítendő szakmai anyagba:

- az átalakítás a munkavállalói létszámot hogyan érinti,

- az átalakítás mekkora költségmegtakarítással jár,

- az átalakításnak mekkora költségvonzata van.

**6. Felek jogai és kötelezettségei**

6.1. Megrendelő jogosult kapcsolattartóján keresztül a munkát ellenőrizni, Vállalkozó részére a vállalkozással kapcsolatban utasításokat adni. Ha célszerűtlen vagy szakszerűtlen utasítást ad, Vállalkozó által történt figyelmeztetés után a legrövidebb időn belül köteles nyilatkozni az utasítás fenntartása vagy visszavonása tekintetében.

6.2. Megrendelő köteles a Szerződés teljesítéséhez szükséges, rendelkezésre álló adatokat és információt Vállalkozó részére szolgáltatni, Vállalkozó munkáját adatszolgáltatásokkal, utasításokkal, a kért határidők megtartásával támogatni.

6.3. Megrendelő köteles a szerződésszerűen teljesített munkát átvenni és a teljesített munka ellenértékének szerződés szerinti kifizetését kezdeményezni

6.4. Megrendelő köteles a szolgáltatás sikeres megvalósításához a szükséges információkat és segítséget határidőre megadni

6.5. Vállalkozó a szerződés szerinti munka elvégzéséhez alvállalkozót igénybe vehet, annak magatartásáért és munkavégzéséért úgy felel, mintha saját maga járt volna el. Vállalkozó alvállalkozóként igénybe veheti az önkormányzat és gazdasági társaságainak könyvvizsgálóját. Ebben az esetben Megrendelő a könyvvizsgálót a Vállalkozó, a Képviselő-testület és annak bizottságai irányában titoktartási kötelezettsége alól felmenti.

6.6. A Vállalkozó a Szerződést a hatályos jogszabályok betartásával köteles teljesíteni, a tőle elvárható legmagasabb színvonalon, a Megrendelő által meghatározott megfelelő határidőben

6.7. Felek kötelesek egymást minden olyan körülményről írásban értesíteni, mely a szerződés teljesítését veszélyezteti, illetve gátolja

**7. Kapcsolattartás:**

**Vállalkozó kapcsolattartója:**

név: …………..

cím: …………..

e-mail: …………..

telefon: …………..

**Megrendelő kapcsolattartója**

név: Dr. Csáky András polgármester

cím: 2700 Cegléd, Kossuth tér 1.

e-mail: polgarmester@cegledph.hu

telefon: +3653511404

**8. Szerzői jogok**

8.1. Felek rögzítik, hogy a Szerződés alapján a Vállalkozó által elkészített szakmai anyag a Vállalkozó szellemi terméke.

8.2. Vállalkozó a szakmai anyagok átadásával területi, időbeli, módbeli és mértékbeli korlátozás nélküli kizárólagos felhasználási jogot ad Megrendelőnek a *szerzői jogról* szóló1999. évi LXXVI. törvényben(„Szjt.”) foglaltaknak megfelelően. Megrendelő ugyanakkor köteles tiszteletben tartani Vállalkozó személyhez fűződő szerzői jogait.

8.3. Megrendelő a Szerződés alapján részére átadott dokumentummal szabadon rendelkezik, azokat korlátlanul felhasználhatja. Megrendelő a Szerződés alapján létrehozott dokumentumot a Vállalkozó további engedélye és további jogdíj fizetési kötelezettség nélkül, de a Vállalkozó személyhez fűződő szerzői jogainak tiszteletben tartásával, időben, alkalomban és térben korlátozás nélkül jogosult többszörözni, és jogosult harmadik személyekkel megismertetni, nyilvánosságra hozni.

8.4. Vállalkozó az átadott dokumentum ilyen módon való felhasználásához kifejezett hozzájárulását adja, a vállalkozási díj tartalmazza a felhasználás jogdíját.

8.5. Vállalkozó szavatolja, hogy az átadott dokumentumon harmadik személynek nincs olyan joga, mely a Megrendelő jogszerzését, a Szerződés szerinti felhasználási jogainak gyakorlását korlátozza, akadályozza vagy kizárja, illetve amelynek alapján harmadik személy díjazást, vagy kártérítést követelhet.

**9. Titoktartás**

9.1. Felek kijelentik, hogy minden olyan adatot, tényt, információt, mely jelen szerződés teljesítésének keretein belül a másik féllel kapcsolatban tudomásukra jut, titkosan kezelnek, kivéve melynek nyilvánosságra hozatalát jogszabály előírja.

9.2. A titoktartási kötelezettség megszegéséből eredő kárért az ezért felelős fél kártérítési kötelezettséggel tartozik.

9.3. Felek titoktartási kötelezettsége kiterjed a munkavállalóikra, valamely polgári jogi szerződés alapján munkavégzésre irányuló jogviszony, vagy más jogviszony alapján a féllel kapcsolatban lévő egyéb személyekre, teljesítési segédeikre is. Ezen személyek magatartásáért a titoktartási kötelezettség viszonylatában az érintett fél, mint saját magatartásáért felel.

9.4. Vállalkozó tudomásul veszi, hogy az önkormányzati gazdálkodás nyilvánossága miatt a jelen szerződés (a személyes adatok és a törvényekben szabályozott titokkör kivételével) közérdekű adatnak minősül. *A közérdekű adatokat az információs önrendelkezési jogról és az információszabadságról* szóló 2011. évi CXII. törvény 32. §-a alapján az önkormányzat közzé teheti, valamint a 28. §-a szerint benyújtott igény esetén bárkivel megismertetheti.

9.5. Felek kötelesek az Európai Parlament és a Tanács a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló 2016/679 rendelete (a továbbiakban: GDPR) valamennyi általános, az adatvédelem tekintetében előírt rendelkezésének betartására.

# **10. A Szerződés módosítása és felmondása**

10.1. Szerződés módosítása, feltételeinek változtatása a Felek egyetértésével, a Szerződés aláírásához jogosultsággal rendelkezők által történhet.

10.2 Bármelyik Fél jogosult a Szerződést rendkívüli felmondással, azonnali határidővel a másik Fél súlyos szerződésszegése esetén felmondani. Felek különösen az alábbi szerződésszegéseket tekintik súlyosnak:

- A Vállalkozó neki felróható okból, bármelyik részfeladat teljesítése tekintetében 30 napos késedelembe esik.

- Megrendelő 30 napot meghaladó fizetési késedelembe esik;

- Ha a Vállalkozóval szemben jogerősen felszámolási eljárást rendeltek el vagy a Vállalkozó végelszámolási eljárás megindítását kezdeményezte, illetve ha egyéb olyan körülmény merül fel, amely a szerződés teljesítését nyilvánvaló módon meghiúsítja.

10.3 A Szerződés felmondással történő megszüntetése esetén Felek az elvégzett szolgáltatások alapján elszámolnak.

**11. Záró rendelkezések**

11.1. Vállalkozó kijelenti, hogy az Áht. 41. § (6) bekezdésében előírt, a Nemzeti vagyonról szóló 2011. évi CXCVI. törvény 3. § (1) bekezdésben foglaltak szerinti átlátható szervezetnek minősül. Vállalkozó az államháztartásról szóló 2011. évi CXCV. törvény végrehajtásáról szóló 368/2011. (XII. 31.) kormányrendelet 50. § (1a) bekezdése szerinti nyilatkozatot a jelen szerződés elválaszthatatlan mellékletét képező külön nyilatkozatban teszi meg.

11.2. A szerződő felek tudomással bírnak arról, hogy a költségvetési pénzeszközök felhasználását vizsgálhatja az Állami Számvevőszék, illetve a Kormányzati Ellenőrzési Hivatal is jogosult ellenőrizni a rendelkezésre bocsátott költségvetési pénzeszközök szerződésszerű felhasználását.

11.3. Felek megállapodnak abban, hogy a Szerződésből eredő esetleges viták elintézését, beleértve a Szerződés megszegésével, megszűnésével, értelmezésével, érvényességével kapcsolatos vitákat is, közvetlen tárgyalás útján kísérlik meg. Ennek eredménytelensége esetére a jogvitáik eldöntésére pertárgyértéktől és a per tárgyától függően fordulnak az illetékes bírósághoz.

11.4. Felek a jelen szerződést elolvasás és együttes értelmezés után, mint akaratukkal mindenben megegyezőt, helybenhagyólag aláírták. Jelen 6 (hat) folyamatosan sorszámozott oldalból álló vállalkozási szerződés 3 darab eredeti példányban készült, amelyből kettő példány a Megrendelőt, egy példány a Vállalkozót illeti meg. Jelen szerződésben nem szabályozott kérdésekben a szerződéskötés időpontjában hatályos Polgári Törvénykönyv (2013. évi V. törvény) és a vonatkozó jogszabályok rendelkezései az irányadók.

11.5. Jelen megállapodás a Felek általi aláírás napján lép hatályba.

Cegléd, 2024.

|  |  |
| --- | --- |
| ……………………………….. | ……………………………. |
| Megrendelő  **Cegléd Város Önkormányzata**  képviseletében:  **Dr. Csáky András** polgármester | Vállalkozó  **Quantic Hungary Kft**  képviseletében:  **Savanyó Emőke** ügyvezető |
| Ellenjegyzem: ……………………  Dr. Diósgyőri Gitta  címzetes főjegyző |  |
| Pénzügyi ellenjegyző  ……………………..  Sipos Nikoletta  pénzügyi irodavezető |  |

Pénzügyi ellenjegyzés kelte: